חוק הסמכת שירות הביטחון הכללי לסייע במאמץ הלאומי לצמצום התפשטות נגיף הקורונה החדש (הוראת שעה), התש"ף-2020
הצעת חוק ממשלתית, הכנסת ה-23
פורסם: ספר החוקים, חוברת 2816, עמ' 166, 2020-07-01T00:00:00+03:00
החוק מאפשר למשרד הבריאות להסתייע בשירות הביטחון הכללי לטובת עיבוד מידע טכנולוגי ממכשירי טלפון ניידים של מי שאובחנו כחולים בנגיף הקורונה, ושל מי שבא עימם במגע ב-14 הימים שקדמו לאבחונם כחולים. זאת, כדי שניתן יהיה להורות לאנשים שבאו במגע קרוב עם חולי הקורונה להיכנס לבידוד מחשש שנדבקו בנגיף. נקבע שהממשלה תהיה רשאית להכריז על הסמכת השב"כ באחד משלושת המצבים הבאים: 
א.	אובחנו יותר ממאתיים חולים חדשים באותו יום.
ב.	הממשלה שוכנעה שקיים צורך בהסתייעות בשב"כ במקרים פרטניים וייחודיים שבהם לא ניתן להשלים את זיהוי האנשים שבאו במגע קרוב עם חולה באמצעות חקירה אפידמיולוגית בשיטות אחרות.
ג.	 התקיימו נסיבות חריגות נוספות שהיו אמורות להיות מנויות בתוספת לחוק, אך לא נקבעו נסיבות כאלה.
ההכרזה תונח על שולחן הכנסת ועל שולחן ועדת החוץ והביטחון. בנוסף, הממשלה תמנה צוות שרים לבחינת הצורך בהמשך ההסתייעות בשירות בהתחשב במצב התחלואה, בתרומת תוצאות פעולות הסיוע לצמצום התפשטות המחלה ובקיומן של חלופות, תוך שיקולי הפגיעה בזכות לפרטיות. נקבעו הסדרים הנוגעים לאבטחת המידע במשרד הבריאות ובשב"כ, הוראות לגבי מחיקת הנתונים, הגבלות על העברת מידע בין גופים ודרישה שמי שייחשף למידע יהיה מוסמך לכך על ידי גורם בכיר ויחתום על הצהרת סודיות. בנוסף, החוק מחייב פרסום מידע באתר האינטרנט של משרד הבריאות ודיווחים לוועדת הכנסת לענייני השירות אחת לשבועיים ממשרד הבריאות ומהשב"כ לגבי הנתונים שנאספו. הכרזת הממשלה תהיה בתוקף ל-21 ימים.